રાજકોટ,તા.૮: શહેર ભાજપ મહીલા મોરચાના અગ્રણી અંજલીબેન રૂપાણી, બીનાબેન આર્ચાય, પૂર્વ મેયર રક્ષાબેન બોળીયા, શહેર ભાજપ મહીલા મોરચાના પ્રમુખ નયનાબેન પેઢડીયાએ આજે મહિલા દિને શહેરની નારીઓને શુભેચ્છા પાઠવતા જણાવ્યું હતું કે સ્ત્રી એટલે પરિપૂર્ણતા અને સંપૂર્ણતા, સ્ત્રી એટલે સરળતા તો ખરી જ પણ સાથે સચોટતા ય છે. લાગણીઓનો સભર અને સાવ સરળ માનવદેવ એટલે સ્ત્રી. મમતા, મકકમતાનો સમન્વય એટલે સ્ત્રી. જેને સ્થિતીની સંપુર્ણ સમજદારી હોય અને અડધી જવાબદારી પોતાના ખભ્ભે ઉપાડે. એટલે જ કદાચ અર્ધાંગીની પણ કહી શકાય કે જે દુધમાં ખાંડની જેમ ભળે, પોતાનું અસ્તિત્વ ગુમાવે અને ખાંડની જેમ સંપુર્ણતા મિઠાશ ફેલાવે તે સ્ત્રી. આજનો દિવસ વિશ્વની અડધી જનસંખ્યા એટલે કે નારીના ઉત્કર્ષ માટે લોકજાગૃતિ લાવવાનો છે.